**Slika, ki vsebuje besede pisava, grafika, logotip, besedilo

Opis je samodejno ustvarjen**

SPOROČILO ZA JAVNOST

**Dogodek Najprostofer 2025**

**Prostoferji iz vse Slovenije na Vranskem krepijo varno vožnjo**

**Vransko, 9. oktober 2025 – V okviru vseslovenskega projekta PROSTOFER, ki danes povezuje že 113 občin, se je letos prvič odvil poseben dogodek Najprostofer, namenjen zahvali in usposabljanju prostovoljnih voznikov, ki vsak dan pomagajo svojim starejšim občanom pri prevozih. Na dogodku se je zbralo več kot 100 prostoferk in prostoferjev iz vse Slovenije.**

V AMZS Center varne vožnje na Vranskemsmo povabili po enega predstavnika iz vsake sodelujoče občine – tistega prostoferja, ki je v svoji občini opravil največ prevozov in ga je občina sama predlagala za naziv 'najprostofer'.

Vsak izbrani prostofer se je na Vransko pripeljal s svojim občinskim prostoferskim avtomobilom, kjer je pod mentorstvom inštruktorjev varne vožnje AMZS krepil svoje vozniške spretnosti in v varnem okolju treniral odzive v zahtevnih prometnih situacijah. Poleg praktičnih vaj so prostoferji sodelovali tudi na predavanju in delavnici o prometni varnosti, s poudarkom na ravnanju z ranljivimi udeleženci v prometu. Ob zaključku dogodka so vsi prostoferji prejeli priznanja NAJPROSTOFER 2025.

**»Prostoferji s svojo požrtvovalnostjo in srčnostjo vsak dan dokazujejo, da je solidarnost živa. Z dogodkom Najprostofer želimo njihov prispevek ne le izpostaviti in se jim zahvaliti, temveč jim tudi ponuditi priložnost, da dodatno nadgradijo svoje znanje in vozniške spretnosti – da s tem pokažejo, da so prostoferji ne le srčni, ampak tudi varni vozniki.«**

Dogodek smo v Zavodu Zlata mreža organizirali sami, s pomočjo stalnih partnerjev projekta PROSTOFER: Zavarovalnico Triglav, A1 in Javno agencijo za varnost prometa RS.

**Prostoferji – srčni in varni vozniki**

V projektu PROSTOFER sodeluje že **več kot 1300 prostovoljnih voznikov**, ki vsako leto opravijo približno **25.000 pomoči oziroma prevozov od vrat do vrat**. Med sodelujočimi občinami je tudi šest mestnih občin, v dveh primerih pa delujeta celo dva prostoferska para, kjer si sosednji občini delita eno vozilo.

Kar **90 odstotkov vseh prevozov** je povezanih z **dostopom do zdravniške oskrbe** – prevozi v zdravstvene domove, bolnišnice in druge zdravstvene ustanove.

Povprečna starost prostovoljnih voznikov je **64 let**, najstarejši uporabnik storitve PROSTOFER pa šteje kar **104 leta**, kar lepo ponazarja, da projekt pomaga ohranjati mobilnost in samostojnost tudi najstarejšim med nami.

**Kako postati prostofer?**

Vabimo vse voznice in voznike, ki imajo nekaj prostega časa in radi pomagajo drugim, da se vključijo v mrežo prostovoljcev. To naredijo tako, da se obrnejo na občino, v kateri živijo in je vključena v ta projekt, ali pa izpolnijo prijavnico na spletni strani www.prostofer.si.

Vransko, 9. 10. 2025

Viktorija Muha, Zavod Zlata mreža

[viktorija@zlata-mreza.si](mailto:viktorija@zlata-mreza.si)

041 504 593

Slika, ki vsebuje besede grafika, grafično oblikovanje, pisava, oblikovanje

Opis je samodejno ustvarjen

Zavod Zlata mreža, Obrtna cona Logatec 21, 1370 Logatec